runetrust/blame-folketinget-dk huggingface dataset:
Tove Fergo (V), 2000-04-13:
Når man herinde taler om kontinuitet i anbringelserne, er det, som om det så er garanteret, at der vil blive kontinuitet, hvis man berøver forældrene deres forældremyndighed, men medlemmerne ved da, og borgerne i dette samfund ved da, at der er mange andre forhold, der spiller ind. De undersøgelser, der er blevet lavet af, hvordan det er gået de børn, hvor man har grebet ind, fra de var små, og hvor det offentlige har sendt dem rundt i en industri, i en mølle, med en anbringelse i familiepleje, hvor familieplejen ikke har kunnet leve op til det og har måttet opgive, hvor barnet er kommet på en institution med rullende vagter af 10-20 pædagoger, hvor barnet er kommet i familiepleje igen, og hvor familieplejefamilien er blevet skilt og barnet er kommet tilbage til en institution, viser, at det er klart, at barnet bliver mere og mere umuligt, forvirret og ødelagt, og så har man det her store barn, som vi nu må hjælpe og vedtage nogle efterværnsforanstaltninger for, og det er jeg helt enig i.
Peter Christensen (V), 2006-11-16:
Det, som gør, at jeg har ro i sindet, er, at jeg ved, at vi har lavet en finanslovaftale, Venstre, De Konservative og Dansk Folkeparti, hvor vi lægger flere penge ud til borgernær service; og at jeg også har fuld fortrøstning til, at den bliver udmøntet, at de penge kommer ud til kommunerne, og det ved jeg at regnskabstallene også vil vise, når vi når dertil.
Tina Petersen (DF), 2005-06-16:
Ved førstebehandlingen af beslutningsforslaget udtalte så vel ministeren som flere ordførere kritik af den del af beslutningsforslaget, der omhandler den centrale fastlæggelse af en maksimalpris for den kommunale madordning, og dette var en væsentlig årsag til, at partierne ikke kunne støtte beslutningsforslaget.
Lars Kramer Mikkelsen (S), 2002-12-11:
Denne her aftale, som er indgået mellem V, K og Dansk Folkeparti, giver ikke disse klare dispensationsmuligheder for ansøgere, der på grund af alder, helbred eller lignende alligevel kunne opnå dansk indfødsret ved de tidligere aftaler ved forskellig dokumentation over for Indfødsretsudvalget. Virkeligheden med denne aftale er, at mennesker i stribevis får afslag, fordi de ikke har en jordisk chance for at lære det danske sprog på grund af PTSD, det såkaldte posttraumatiske stress-syndrom, fordi de enten er torturofre eller andet i forbindelse med deres status som flygtninge i det danske samfund, på grund af døvhed, blindhed, alderssvækkelse osv.
Peter Skaarup (DF), 2002-01-11:
Det vil da helt sikkert glæde os, hvis hr. Per Kaalund har ret i, at det her bare er en formalitet, og at det ikke får nogle særlige konsekvenser, heller ikke med hensyn til antallet af, hvor mange vi giver visum, som efterfølgende kan få nogle rettigheder på den baggrund.
Marcus Knuth (KF), 2022-04-19:
Jeg vil tillade mig at fundere lidt over det, for vi har jo en målsætning på 0,7 pct. af bni, men vi har jo ikke en eller anden ekstra procentmålsætning specifikt for klima, og klima favner jo altså også ret bredt, som jeg sagde her – det er jo grøn energi, det er grønne jobs, og man kan jo ikke bare skære det ud som noget, der er helt separat fra resten af udviklingsbistanden.
Søren Pape Poulsen (KF), 2018-01-31:
I forhold til Rigsadvokatens behandling af sager om udlevering fra Danmark kan jeg helt generelt oplyse, at hvis et andet land efterlyser en person internationalt og dansk politi antræffer den pågældende, vil politiet tage nærmere stilling til, om efterlysningen bør give anledning til foranstaltninger over for den efterlyste – det kan være varetægtsfængsling, inddragelse af pas – og herefter vil det land, der har udstedt efterlysningen, skulle fremsende en formel anmodning om udlevering, med henblik på at Rigsadvokaten træffer afgørelse om udleveringsspørgsmålet.
Karina Lorentzen Dehnhardt (SF), 2022-02-22:
Handel med og udnyttelse af mennesker er noget af det mest ækle, der findes, og derfor kan det selvfølgelig også undre, at der skulle gå 7 år, fra vi første gang havde et forslag, til der rigtig sker noget, men jeg er rigtig glad for, at regeringen lytter.
Lars Løkke Rasmussen (M), 2024-12-18:
Jeg vil også gerne sige, uden at jeg kan være mere præcis på det i dag, at det, der er min bevæggrund for også at svare på de spørgsmål fra før om at række ud osv. osv., er at få set på, hvordan vi i begyndelsen af det nye år kan gøre noget mere.
Christian Langballe (DF), 2012-03-13:
Folkekirken er et levende vidnesbyrd ikke blot om tro, men også om historie, kultur og selvforståelse, og det er afgørende, at Folketinget, politikerne, ministrene viser forståelse for dette forhold, for var folkekirken der ikke, ville det få negativ betydning for vores land og den folkelige sammenhængskraft.
Lars Aagaard (M), 2026-01-27:
Så jeg er ikke så trist som spørgeren, men at skyde mig i skoene, at jeg er imod ny viden, og at jeg er imod dialog, f.eks. med alle de klimapartnerskaber, som regeringen har nedsat med forskellige dele af det danske samfund, og alle de dialogfora af forskellig karakter, vi har nedsat, bl.a. NEXT osv., synes jeg alligevel lige er i den grove ende.
Lise von Seelen (S), 2009-01-29:
Vi kan godt frygte, at hvis vi ikke tager det ansvar på os, vil der ske det, som ikke må ske efter vores opfattelse, nemlig at vi overlader ansvaret til kommunerne, tørrer ansvaret af på kommunerne uden at få drøftet, hvad vi egentlig synes rammerne skal være.
Margot Torp (S), 1999-03-24:
Jeg siger ikke, at de ting, Enhedslisten nævner, ikke nødvendigvis er nogle af dem, fødevareministeren vil lade komme i betragtning. Jeg har nævnt »Agenda 2000« og forholdt mig til den, og jeg synes, nogle af de andre nærmest er som at løbe en åben dør ind, hvis jeg skal sige noget om dem.
Finn Sørensen (EL), 2018-11-09:
Det er en ordning, som også indebærer, at hvis man har været 35 år på arbejdsmarkedet og 30 år som medlem af en a-kasse, har man ret til at gå ned i tid frem til pensionsalderen og få dækket, om man så må sige, den manglende indtægt ved hjælp af dagpenge.
Per Kaalund (S), 2005-05-17:
Derfor er mit spørgsmål: Med den ivrighed, der er her, hvor man ikke engang vil overveje en exitstrategi for vores engagement i Irak, er det ensbetydende med, at Dansk Folkeparti fremover blot blindt vil stemme for alt, hvad der måtte komme af FN-resolutioner og andet?
Søren Espersen (DF), 2017-01-19:
Er det ikke rigtigt, at netop når det drejer sig om historiske vurderinger og analyser – det være sig af samarbejdspolitikken eller i forhold til Dansk Vestindien, og hvad der foregik dér, Grønland, og hvad det kan være historisk – så er det også enhver ministers, inklusive statsministerens, ret og pligt at sige, hvad han eller hun mener?
Ulla Tørnæs (V), 2008-04-30:
Men jeg vil blot understrege, at vi selvfølgelig i de lande, hvor vi er i landbrugssektoren, arbejder med andre donorer, så det er jo ikke sådan, at vi bare lige kan beslutte, at vi vil gå ind i landbrugssektoren i et land, hvor der er andre donorer.
Christian Friis Bach (RV), 2023-11-14:
Og der vil jeg sige, at Nye Borgerlige har stået på den her talerstol hele foråret og bakket op om forslag om indgreb mod islamistiske tørklæder og indgreb imod stormoskéer; forslag, som er i strid med grundloven og med Den Europæiske Menneskerettighedskonvention – entydigt i strid med menneskerettighederne og grundloven.
Susie Jessen (DD), 2023-05-04:
Samtidig er det for med det her forslag også vigtigt for os, at det bliver nemmere for virksomheder i landdistrikterne at kunne tiltrække arbejdskraft, så en person, der f.eks. bor i Aarhus, skal kunne få en fordel af at pendle til en arbejdsplads i f.eks. Vesthimmerland.
Peter Hummelgaard (S), 2025-02-05:
Der kan sagtens være legitime henlæggelser af sager, hvor man har en mistænkt, men hvis man til syvende og sidst vurderer, for det står nemlig i retsplejeloven – den samme retsplejelov, fru Karina Lorentzen Dehnhardt også har været med til at vedtage – at hvis ikke det er hævet over enhver rimelig tvivl, at det ville kunne føre til domfældelse at foretage yderligere efterforskningsskridt eller for den sags skyld rejse tiltale, er der ikke grobund for sagens videreførelse.
Simon Emil Ammitzbøll (RV), 2007-03-21:
Hvis Brian Mikkelsen nu sender en ny, undskyld, hvis kulturministeren nu sender en ny mail af samme karakter, ikke om referat fra et ministermøde, men hvor der igen, skal vi sige, er kritik af DR's linje og dækning af bestemte emner og igen trues med privatisering eller lignende, vil statsministeren så finde, at det er i orden?
Morten Helveg Petersen (RV), 2002-04-10:
»Kan ministeren redegøre for, hvilke ekstraudgifter der alt i alt vil være forbundet med gennemførelsen af forsvarsministerens forslag om at fordoble antallet af udsendte danske soldater i internationale opgaver, jf. Morgenavisen Jyllands-Posten den 22. marts 2002?«
René Skau Björnsson (S), 2008-12-11:
Vi ønsker jo ikke at fratage kommunerne deres selvstyre, men vi kan bare se, at da det er en af de få skruer, kommunerne har at skrue på, så skruer de på den knap, der hedder prisen for ældremad, og der bliver vi nødt til at sætte en stopper i og sige, at med den regering, vi har for øjeblikket, er vi nødt til at tage nogle tiltag herinde; det er nødvendigt i forhold til de ældre.
Søren Espersen (DF), 2010-05-25:
Vi har nævnt Iran og Nordkorea som stater, der er uberegnelige og utilregnelige, og det er selvfølgelig rigtigt, men stadig væk er den store fare, når atomkraften på en eller en måde bliver tilgængelig for alle og enhver, og man kan gå ind på internettet og finde ud af, hvordan man bygger sådan en bombe, og hvor hurtigt det egentlig går – fremføringsmidlerne er selvfølgelig altid et problem – så er det virkelig de ikkestatslige organisationer, som vi først og fremmest skal være opmærksomme på.
Flemming Oppfeldt (V), 2003-03-21:
Det vil sige: Ingen vil blive tortureret, ingen vil dø af sanktionerne, ingen vil blive henrettet, ingen vil blive hentet om natten og pint og plaget. Jeg ønsker at stille dette spørgsmål, fordi offentligheden har krav på at vide, om det ikke at gøre noget ikke rent faktisk har en meget stor menneskelig omkostning, som vi kommer til at tage stilling til her i Folketinget.
Tove Videbæk (KRF), 2001-04-03:
Det kan også gøres, ved at vi i opvæksten giver vores børn og unge den ballast og de værdier, som kan hjælpe dem til at stå imod og sige nej tak, når stofferne bliver tilbudt, og vi kan hjælpe dem til at få gode og sunde fritidsinteresser, som kan være med til at holde dem væk fra narkomiljøet og miljøer, som eksperimenterer med modestoffer.
Bent Bøgsted (DF), 2011-12-19:
For at skabe arbejdspladser, for at få kontanthjælpsmodtagere ud på arbejdsmarkedet og for at dem, der er på dagpenge, kan komme ud på arbejdsmarkedet igen, pålægger man lige nogle store afgifter, der gør, at virksomhederne lukker, fordi de ikke kan konkurrere.
Karen Hækkerup (S), 2011-12-14:
Det, der kan være udfordringen, og som jeg synes vi må arbejde rigtig meget med, er også at få bearbejdet holdningerne hos dem, som synes, at det er en rigtig god idé med shariaråd, men det er sådan set også at få oplyst kvinder og mænd om, hvilke rettigheder og forpligtigelser man har.
Rune Lund (EL), 2019-04-23:
Det, som kan være udfordringen, eller det, som i hvert fald er modstanden, når vi får svar fra finansministeren, er jo, at man sådan set temmelig hårdnakket nægter at regne på den måde, hvor man regner meget på skattegabet, altså sådan en lidt syntetisk konstruktion, hvor man ser på: Hvor mange kroner får vi i kassen, i forhold til hvor mange kroner vi ville have haft i kassen?
Rosa Lund (EL), 2022-04-22:
Da vi forleden her i Folketingssalen behandlede forslaget om at ændre restaurationslovgivningen, så det kunne få konsekvenser for bevillingshavere, hvis de diskriminerede dem, der forsøgte at komme ind på deres beværtning, lød argumenterne, at det var et alt for voldsomt indgreb.
Morten Messerschmidt (DF), 2021-05-05:
Og der er det helt åbenlyst, at der nok går et skel ned igennem salen her, måske hvor hr. Jens Rohde et lille, kort sekund så skal skifte til venstrefløjen, men han hører jo til på højrefløjen, forstår jeg, men i hvert fald hvor venstrefløjen siger, at det handler om at skabe en bedre verden, mens vi i den borgerlige lejr nok mere siger, at det er et instrument for at sikre et bedre Danmark.
Pernille Rosenkrantz-Theil (EL), 2003-05-20:
er til skade for alle de mennesker, som bruger dankortet, særlig for dem, som er nødt til at gennemføre mange små transaktioner, og så er det til skade for de små erhvervsdrivende, som jo langtfra er friholdt med det bundfradrag, man har lavet på 2.500 kr.
Søren Espersen (DF), 2005-06-09:
Det gør jeg især i betragtning af, at vi vedtog et forslag til vedtagelse, V 72, i forbindelse med forhandlingerne om forespørgsel F 31 fra folketingsåret 2002-03, der handlede om næsten præcis det samme, nemlig WTO-forhandlingerne i forhold til EU osv., og hvor Dansk Folkeparti mirakuløst var sammen med Venstre, Socialdemokratiet, De Konservative og De Radikale, altså en bred vedtagelse.
Flemming Damgaard Larsen (V), 2006-05-30:
Det er helt rigtigt med hensyn til Randers – jeg kunne godt tage andre frem, men det gjorde jeg ikke, for så kunne vi jo bruge hele aftenen på at læse op, hvad de forskellige har skrevet, og det synes jeg ikke der er nogen grund til – at Venstre og Socialdemokratiet har sagt i høringssvaret til os, at man er indforstået med det resultat, man er nået frem til, for så vidt angår Randers.
Kenneth Kristensen Berth (DF), 2016-05-31:
Det skal heller ikke være nogen hemmelighed, at jeg gerne havde set, at Folketinget havde bakket op om en lignende løsning i dag, men jeg vil gerne kvittere for, at der trods alt er så meget bevægelse hos Det Konservative Folkeparti, at man ikke afviser det fuldstændigt.
Bertel Haarder (V), 2004-11-16:
Jamen jeg bringer budskabet tilbage til de fire konsulenter, der jo som sagt selv har anden etnisk baggrund end dansk, og jeg lover at hilse dem fra Søren Søndergaard og sige: I har en stereotyp nedvurdering af etniske mindretal her i Danmark, I er uduelige til at lave kampagnen.
Mai Villadsen (EL), 2022-10-06:
Tror du ikke, at de mennesker, der bor i Sydspanien, som nærmest bliver en slags ørken, eller hvor man i hvert fald kommer til at opleve så meget varme, at man ikke kan dyrke de grønsager, man dyrker nu, kommer til at opleve, at verden er forandret?
Jakob Sølvhøj (EL), 2019-10-03:
Og hvis det viser sig, at vi er meget tæt på, at institutionerne vil dreje nøglen om, er SF så indstillet på at genforhandle aftalen, så vi undgår, at konsekvensen af lovgivningen bliver, at rigtig mange børn må forlade den institution, de går på i dag?
Ole M. Nielsen (KRF), 1998-12-11:
Det er rigtigt, som den tidligere ordfører, hr. Christian H. Hansen, var inde på, at man giver jo tilskud til så mange unge mennesker, for at de ikke skal drikke for mange bajere, bruge for meget narkotika osv., man bygger idrætshaller og giver dem tilskud til forskellige fritidsaktiviteter.
Karina Adsbøl (DD), 2023-11-21:
Ministeriet konstaterer nu i forhold til den her lovgivning, at der er udfordringer netop i forhold til implementeringen af det kommende lovkrav for private institutioner, som betyder, at private institutioner ikke vil have mulighed for at efterleve det kommende lovkrav, og derfor ophæves her det kommende lovkrav med virkning fra den 1. januar 2024 om, at den enkelte privatinstitution skal have en normering, som mindst svarer til den gennemsnitlige normering i kommunen.
Pernille Rosenkrantz-Theil (S), 2021-03-17:
Jeg vil sige, at jeg personligt, hvis jeg kunne få lov til at gå en tur rundt om Degnemosen sammen med 25 af mine kammerater, så også som voksen ville synes, det var en kæmpe fest, fordi vi er så meget alene, som vi er i øjeblikket.
Peter Skaarup (DF), 1998-04-21:
Når vi så ser på det, som hr. Arne Melchior var inde på med hensyn til folketingsvalget, nemlig at det jo ikke resulterede i øget opslutning bag de synspunkter, der ligger til grund for bl.a. det her forslag, må jeg lige have lov til at sige, at den 11. marts 1998 skete der faktisk det, at Dansk Folkeparti fik 13 mandater og Fremskridtspartiet fik 4, og det vil sige, at det ser ud til, at der i hvert fald er en større tilslutning til de synspunkter, som er udtrykt i det her forslag.
Henriette Kjær (KF), 2003-05-27:
Jeg tænker her især på vigtigheden af at sikre sammenhæng og kvalitet i tilbuddene, afhængig af hvilken demenssygdom der er tale om, og hvor fremskreden sygdommen er, sikring af demente menneskers ret til selvbestemmelse og medindflydelse og inddragelse af de pårørende og eventuelt frivillige i indsatsen. En målrettet anvendelse af satspuljemidlerne har gennem de senere år understøttet den sociale indsats i kommunerne over for demente mennesker.
Karina Adsbøl (DF), 2015-04-24:
Lovforslaget udmønter de dele af aftalen, der kræver lovændringer, og det overordnede formål med lovforslaget er at skabe et nyt adoptionssystem og fremtidssikre den internationale adoptionsformidling til Danmark og understøtte den nødvendige stabilitet i adoptionssystemet, samtidig med at sikkerheden i forhold til de adoptioner, der gennemføres, øges.
Peter Hummelgaard (S), 2024-01-16:
Så jeg kan i virkeligheden svare på samme måde, som hr. Mikkel Bjørn gør: Jeg forstår heller ikke argumentationen bag, at vi skal have myndigheder til at sidde og registrere, hvad der i situationen er en politifaglig vurdering af behovet for at udsende et signalement, når man i lige så mange sammenhænge ikke udsender et signalement, fordi man sikkert allerede på forhånd har håndfaste beviser og mistænkte at gå efter.
Tom Behnke (KF), 2010-04-12:
Altså, jeg kan ikke se, hvordan man skal kunne få afsløret den koordinerede, den organiserede, den grænseoverskridende, den grove kriminalitet, hvis ikke man har muligheden for at gøre de her ting, fordi domstolene af gode grunde i et retssamfund kræver dokumentation, inden de dømmer nogen.
Simon Emil Ammitzbøll (LA), 2013-12-13:
Nu ved jeg jo ikke, hvordan regeringskonstellationen lige bliver, men jeg satser på, at en stærk alliance mellem Dansk Folkeparti, SF, De Radikale, Enhedslisten og Liberal Alliance kan presse en borgerlig regering til at åbne for en mere proportional og dermed et mere demokratisk valgsystem til kommunalvalgene.
Nicolai Wammen (S), 2014-05-28:
Som jeg nævnte det for et øjeblik siden, er Strukturudvalget i gang med sit arbejde, og det synes jeg også man skal have respekt for; jeg synes, at man, inden man begynder at drage konklusioner, så skal lade de dygtige folk, som vi har bedt om at komme med et bud, præsentere, hvad de er nået frem til.
Bertel Haarder (V), 2004-02-25:
2, 4 og 5. Vi har både her i Tinget og i Udlændinge- og Integrationsudvalget tidligere drøftet spørgsmålet om afskaffelse af starthjælp, og nu stilles der med B 110 forslag om at afskaffe starthjælpen for de mest udsatte flygtninge, der i forslaget defineres som traumatiserede og torturramte flygtninge, samt for såkaldt ældre flygtninge over 50 år med ringe uddannelsesmæssig baggrund.
Johs. Poulsen (RV), 2008-01-31:
Det Radikale Venstre har i den sammenhæng valgt at samarbejde med regeringen og Dansk Folkeparti om de her udfordringer, og jeg skal ikke lægge skjul på, at vi faktisk er lidt stolte over nogle af de aftaler, vi har lavet på området, som rent faktisk retter op på de her tidligere års forsømmelser, og som tager fat på udfordringerne på en meget konkret måde.
Magnus Heunicke (S), 2015-05-13:
Altså, Trafikstyrelsen er nu i gang med at undersøge det og udarbejde en redegørelse, så der kan ligge et tilstrækkelig sagligt fagligt grundlag – jeg ved ikke, om det nye tiltag fra lufthavnen kan forsinke det lidt, for det er jo altså et nyt tiltag, som forhåbentlig skulle løsne op for en del af det; vi skal jo have alt undersøgt.
Astrid Krag (S), 2017-05-19:
Jeg har jo læst lidt op på det, for jeg var på barsel, da vi behandlede det her, og jeg kan se i det betænkningsbidrag, som jo bl.a. SF selv har afgivet til den her lovændring, at man deri skriver, at langt de fleste af de mennesker, der var målgruppen for den erklæringsadgang, som nu foreslås afskaffet, jo alligevel får dansk statsborgerskab.
Tove Videbæk (KRF), 2000-12-05:
Med hensyn til løsning af opgaven om modellen er jeg optimistisk og tror på, at der vil findes løsninger. Og vedrørende valg af kunstig befrugtning eller adoption, at det alene afhænger af økonomien, må jeg sige det sådan, at jeg er sikker på, at der kan være andre ting, som gør, at man først vælger kunstig befrugtning, fordi man ønsker sit eget barn og ønsker at bære sit eget barn.
Mattias Tesfaye (S), 2019-02-21:
Vi kan selvfølgelig diskutere, om det skal være fuldtidsbeskæftigelse i 1 eller 3 eller 5 eller 7 år, men så længe vi arbejder med et begreb som midlertidig opholdstilladelse, skal vi jo have nogle kriterier for at vurdere, hvorvidt der er en tilknytning eller ej.
Søren Egge Rasmussen (EL), 2023-02-23:
Men det er lidt et overset emne, så jeg håber, at ordførerne vil lave tommelfingerprøven på det her lovforslag – det med at sætte tommelfingeren over, hvem der har fremsat forslaget, og så udelukkende kigge på indholdet – og komme frem til, at det da vel nok var et godt forslag, som man selv kunne have stillet.
Birthe Rønn Hornbech (V), 1999-01-28:
Venstre foreslår, at der nedsættes et udvalg af eksperter i statsret for at få kortlagt de punkter, hvor der eventuelt måtte være juridiske behov for ændringer i grundloven, bl.a. under indtryk af udviklingen i internationale konventioner, i den teknologiske udvikling og i udviklingen i lovgivningen i det hele taget siden 1953.
Peter Skaarup (DF), 2021-05-06:
Når jeg spørger, er det også, fordi det er en problematik, uden det religiøse element, som vi også kender til fra bandekriminalitet i Danmark og mange andre steder i verden, at lederne ofte er dem, der ikke begår den kriminelle handling, men har nogle soldater udeomkring til at gøre det, som så opnår goodwill, fordi de gør sig fortjent til det ved at udføre drabet, eller hvad det nu er.
Jesper Langballe (DF), 2005-11-01:
Jeg vil på den baggrund gerne spørge ministeren: Jeg har som udgangspunkt, og det har vi vel alle sammen, ment, at det egentlig bør være frivilligt, hvordan man vil gå klædt, men med tørklædet er der jo tale om en beklædning, som har en så voldsomt stærk symbolværdi, at man kan sige, at det svarer til, at en rocker går med et hagekors malet på ryggen, for det første, fordi det er kvindeundertrykkende, for det andet, fordi tørklædet er et klart signal om, at man vil have indført sharia-lovgivningen her til lands, og for det tredje, fordi der ingen tvivl er om, at det er en stærk barriere for en integration på arbejdsmarkedet og andre steder.
Keld Albrechtsen (EL), 2004-12-08:
Så har jeg det oppe i spørgetimen den 30. november, fordi jeg forventer, at statsministeren så vil sige, at det altså ikke går, at ministre udbetaler penge ulovligt og uden hjemmel, og at det ikke vil kunne ske igen, og hvis det sker igen, vil statsministeren ikke længere acceptere, at de pågældende ministre fortsætter som ministre.
Per Stig Møller (KF), 2006-05-02:
Så når man nu står her i dag og siger, at Sovjetunionen ikke var farlig, ja, så var det jo ikke sådan, polakkerne oplevede det i 1980'erne, for de var under et militærdiktatur, der var støttet af Sovjetunionen, da Jaruzelski lavede et kup og fængslede Walesa.
Frank Aaen (EL), 1999-12-16:
Det er en aftale om øget brugerbetaling for visse typer medicin, uden at det følges af en skattelettelse, som Venstre ellers lover, at man har indregnet større bødeindtægter til at dække udgifter, og at Venstre er med til at tage 0,3 pct. i en særskat fra landets pensionister, kontanthjælpsmodtagere og arbejdsløse.
Jeppe Kofod (S), 2022-02-24:
Det er en ny virkelighed for os, der er unge og børn af den kolde krigs afslutning; os, der husker november 1989; os, der husker 1991, da Sovjet brød sammen, og den orden, der begyndte at vokse ud af det, altså et Europa, som skulle være helt, frit og i fred med hinanden efter den kolde krig; os, der har kæmpet for værdier, for demokratiet, for respekt for ret, ikke magtens lov.